Verkoolde liggaam gevind ná onluste in eMalahleniBetogers het ‘n winkelsentrum gebrand en geplunder. (Foto: verskaf) ŉ Verkoolde liggaam is Dinsdagoggend by ŉ sentrum in KwaGuqa naby eMalahleni (Witbank) gevind nadat onluste die dag tevore in die gebied uitgebreek het. Brig. Selvy Mohlala, polisiewoordvoerder, het aan Maroela Media bevestig dat die liggaam in ŉ Pick n Pay in uitbreiding 5 van KwaGuqa aangetref is. Die man, wie se identiteit nog nie vasgestel kon word nie, is vermoedelik tussen 25 en 30 jaar oud. Oproerige inwoners het Maandag die strate van die woongebied ingevaar oor hul ontevredenheid met voortslepende kragonderbrekings in die gebied. Die winkelsentrum waar die liggaam gevind is, is geplunder en toe aan die brand gesteek. “Die man is gisteroggend aangetref nadat die eienaars [van die Pick n Pay] ondersoek na die skade van die vorige aand ingestel het,” sê Mohlala. “Ons kon nog nie vasstel of hy een van die betogers of net ŉ omstander was nie.” Die polisieondersoek na sy dood duur voort. Die voorval was enkele ure voor ŉ vrou in dieselfde gebied doodgeskiet en twee ander gewond is. Lt.genl. Semakaleng Daphney Manamela, provinsiale polisiekommissaris, het kort daarna ŉ beroep om kalmte gedoen en die onderneming gegee dat die voorval deeglik ondersoek sal word. Dele van eMalahleni was sedert Dinsdag weer sonder krag nadat gure weer glo beteken het die plaaslike munisipaliteit kon nie ŉ stukkende transformator vervang nie. Die munisipaliteit het onderneem om dit so gou moontlik te doen. ŉ Nuwe transformator vir ŉ substasie in die middestad sal na verwagting teen die einde van die week afgelewer word, mits die munisipaliteit die verskaffer daarvoor betaal. “Daar is aansienlike vordering met die beplande herstel van die eenheid en die verwagte voltooiing hiervan sal einde November wees,” het die munisipaliteit in ŉ verklaring gesê. “Die betrokke spanne sal na verwagting van Donderdag af toegang tot die 132 kV-substasie hê om met voorbereidingswerk te begin. Ons vertrou dat die gebied toeganklik en veilig sal wees.” Geen verdere voorvalle van oproer is intussen aangemeld nie en die polisie handhaaf steeds ŉ teenwoordigheid in die gebied.